
                REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/26-02/
Ur.br: 2196-8-01/02-26-01
Bogdanovci, 21. travnja 2026. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), predsjednica vijeća Jelena Vinaj predlaže ovaj:

Z A P I S N I K

sa 9. sjednice općinskog vijeća koja je održana 21.04.2026. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Jelena Vinaj, Petar Božić, Ahnetka Ivan, Marijan Marić, Miroslav Kisilj, Anđelka Vojtkiv, Zvonko Kostelnik, Slaven Morhan, Anamarija Savić Bajac


ODSUTNI VIJEĆNICI: Dalibor Katić, Mario Pavlović, Nevena Paljušaj

NAZOČNE SLUŽBENE OSOBE:
Maja Župan, Marko Barun, Darko Ruskaj, Jaroslav Međeši

GOSTI:  -

1. Usvajanje zapisnika s protekle sjednice općinskog vijeća Općine Bogdanovci
2. Prijedlog Odluke o sufinanciranju programa obrazovanja i prijevoza učenika hrvatske nacionalne manjine u Republici Srbiji
3. Prijedlog Odluke o davanju koncesije za obavljanje komunalne djelatnosti dimnjačarskih poslova na području Općine Bogdanovci
4. Prijedlog Odluke o grobljima
5. Prijedlog Zaključka o usvajanju Učinkovitosti upravljanja i raspolaganja nogometnim igralištima u vlasništvu Općine Bogdanovci za razdoblje od 2022.-2024. godine
6. Prijedlog Programa poticaja razvoja poduzetništva na području Općine Bogdanovci za 2026. godinu
7. Prijedlog Programa potpora poljoprivredi na području Općine Bogdanovci za 2026. godinu
8. Prijedlog Odluke o usvajanju Plana djelovanja civilne zaštite Općine Bogdanovci
9. Prijedlog Odluke o usvajanju Procjene rizika od velikih nesreća Općine Bogdanovci
10. Prijedlog Odluke o pokretanju postupka za kupoprodaju nekretnina 
11. Prijedlog Odluke o izmjeni i dopuni Odluke o raspoređivanju sredstava Proračuna Općine Bogdanovci za redovito financiranje političkih stranaka i nezavisnih vijećnika zastupljenih u Općinskom vijeću Općine Bogdanovci za 2026. godinu
12. Različito 

Predsjednica vijeća daje dnevni red na glasanje, te je isti usvojen JEDNOGLASNO.


Točka 1.
Predsjednica općinskog vijeća daje zapisnik sa 8. sjednice Općinskog vijeća na raspravu, kako nije bilo rasprave, predsjednica vijeća daje zapisnik na glasanje, te je isti usvojen JEDNOGLASNO. 


Točka 2.
Gosp. Barun pozdravio je nazočne, te navodi kako smo Odluku sličnu ovoj imali ranijih godine, međutim sada Odluku mora donijeti Općinsko vijeće iz razloga je se Odluka donosi na period od tri godine. Prijedlog je također bio na koordinaciji gradonačelnika i načelnika Vukovarsko-srijemske županije, te su svi jednoglasno usvojili navedenu Odluku. Za naš proračun iznos nije velik, 1.000,00 EUR godišnje kroz razdoblje od 3 godine, a njima će puno značiti jer učenici hrvatske nacionalne manjine u Republici Srbiji nemaju osiguran prijevoz. 
Predsjednica vijeća daje na raspravu prijedlog Odluke, s obzirom da rasprave nije bilo, ovu točku daje na glasanje. 
Odluka o sufinanciranju programa obrazovanja i prijevoza učenika hrvatske nacionalne manjine u Republici Srbiji usvojena je JEDNOGLASNO.


Točka 3.
Pročelnik gosp. Ruskaj pozdravlja nazočne, te navodi kako smo obvezni sukladno Zakonu provesti postupak dodjele koncesije za dimnjačarske usluge. Na javno nadmetanje javio se samo dosadašnji koncesionar EKO-DIM, dimnjačarsko-uslužni obrt, vl. Hrvoje Horvat, Lj. Gaja 1C, Vinkovci, OIB: 55232200465. Ukoliko se Odluka usvoji, potpisuje se ugovor o koncesiji na rok od 5  godina i u ugovoru se definiraju daljnje obveze, a sukladno našoj Odluci o obavljanju dimnjačarskih poslova Općine Bogdanovci. Gosp. Ruskaj također napominje kako koncesionarska naknada iznosi 700,00 EUR/godišnje.
Isto tako navodi kako se u nekoliko općina nitko nije javio na raspisani natječaj, tada je općina u prekršaju, a građani zakinuti dimnjačarskim uslugama. 
Što se tiče cjenika usluga isti je priložen uz dostavljenu dokumentaciju, a gosp. Ruskaj navodi kako je cijena čišćenja po kućanstvu 15,00 EUR, a dva čišćenje je obvezno dva puta godišnje. Ukoliko kućanstvo ima više dimnjaka, cijena se umanjuje sukladno priloženom cjeniku. 
Gosp. Kisilj postavlja upit da li se plaća usluga ukoliko koncesionar istu ne izvrši, jer su dimnjačari već nekoliko puta došli bez pribora i ništa nisu čistili?!
Gosp. Ruskaj odgovara da ukoliko se dogodi takva situacija, da se odmah prijavi općini, a mi žemo kontaktirati koncesionara. 
Nakon kratke rasprave, predsjednica vijeća daje Odluku o davanju koncesije za obavljanje komunalne djelatnosti dimnjačarskih poslova na području Općine Bogdanovci na glasanje, te je ista usvojena JEDNOGLASNO.


Točka 4.
Sukladno novom Zakonu o grobljima iz 2025. godine predstavničko tijelo dužno je u roku od godinu dana donijeti nove Odluku o grobljima usklađenu sa navedenim Zakonom, što smo mi i napravili te je pred Vama prijedlog navedene Oduke, navodi gosp. Ruskaj. Predloženom Odlukom uređuju se mjerila i kriteriji za dodjeljivanje i ustupanje grobnih mjesta na korištenje, iskopavanje i premještaj posmrtnih ostataka, ukopi i privremeni ukopi, način ukopa nepoznatih osoba te umrlih hrvatskih ratnih invalida i hrvatskih branitelja iz Domovinskog rata, produbljenje groba i premještanje posmrtnih ostataka u grobnici, održavanje groblja i uklanjanje otpada, veličina, dimenzije, materijal i izgled grobnih mjesta i spomen obilježja, uvjeti upravljanja grobljem od strane upravitelja groblja, uvjeti, način i mjesto prosipanja kremiranih posmrtnih ostataka umrle osobe, uvjeti i mjerila za utvrđivanje naknade za dodjelu na korištenje grobnog mjesta i godišnje grobne naknade, uvjeti za ustupanje prava korištenja grobnog mjesta trećim osobama, pravila za određivanje naknade za stjecanje opreme i uređaja na grobnom mjestu bez korisnika, utvrđivanje usklađenosti grobnog mjesta i spomen obilježja, nadzor te novčane kazne. Groblja s našeg područja su u vlasništvu općine Bogdanovci koja je ujedno i upravitelj grobljima. Na grobljima se ukapaju, u pravilu, umrli koji su imali prebivalište na području Općine Bogdanovci, ali mogu i druge osobe koje nemaju prebivalište na području Općine. Uz navođenje odredbi i novina koje su usuglašene zakonom, ovom Odlukom definirana je naknada korisnika grobnog mjesta za izgradnju i obnovu grobnice i spomenika te naknada kod dodjele grobnog mjesta na korištenje na neodređeno vrijeme, kao i jedinična godišnja grobna naknada. Naglašeno je kako je Odluka bila na javnom savjetovanju u trajanju od 30 dana te da nije bilo primjedbi niti prijedloga. Nadalje, novine su i odredbe o prosipanju kremiranih posmrtnih ostataka umrle osobe kao i utvrđivanje usklađenosti grobnog mjesta i spomen obilježja u kojima je posebno naglašeno kako spomenici i nadgrobni simboli koji vrijeđaju nacionalne, vjerske ili moralne osjećaje, veličaju agresiju na Republiku Hrvatsku ili omalovažavaju Domovinski rat moraju biti uklonjeni. Također su u Odluku uvedene odredbe da održavanje grobnih mjesta osoba od posebnog povijesnog i društvenog značaja obavlja Uprava groblja. Radi davanja prijedloga i mišljenja o vrijednim nadgrobnim spomenicima, a u svrhu očuvanja kulturno-povijesne baštine na grobljima na Općine Bogdanovci, odluku donosi Općinsko vijeće Općine Bogdanovci. Grobna mjesta u kojima su pokopani posmrtni ostaci znamenitih povijesnih osoba, posmrtni ostaci hrvatskih branitelja iz Domovinskog rata bez nasljednika ili posmrtni ostaci lokalno značajnih osoba, a na kojima je prestalo pravo korištenja grobnog mjesta ne dodjeljuje se novom korisniku grobnog mjesta, već ga, ako se utvrdi da nema korisnika grobnog mjesta, održava i obnavlja jedinica lokalne samouprave. 
Nakon izlaganja gosp. Ruskaja, predsjednica vijeća daje ovu točku na raspravu.
Gosp. Kostelnik postavlja pitanje vezano za aleje branitelja, slaže se da se takve aleje traju osigurati na groblju, međutim postavlja upit da li će se tu sahranjivati samo branitelji ili i članovi obitelji? Gosp. Barun odgovara isključivo samo branitelji.
Gosp. Kostelnik isto tako smatra da se grobna mjesta ne bi trebala prodavati osobama koje nemaju prebivalište na području Općine Bogdanovci, odnosno ukoliko se grobna mjesta prodaju takvim osobama, da bude puno veća cijena kao i u ostalim gradovima i općinama. 
Nakon kratke rasprave predlaže se da cijena grobnog mjesta 160x300 iznosi 500,00 EUR, a cijena grobnog mjesta 230x300 1.000,00 EUR za osobe koje nemaju prebivalište na području Općine Bogdanovci. 
Gđa. Savić Bajac postavlja upit kada se kupi recimo grobno mjesto 160x300, koliko se oko toga može betonirati? Gosp. Marić odgovara samo u tim okvirima, znači 160x300, ništa više. 
Nakon rasprave, predsjednica vijeća daje sljedeći prijedlog na glasanje: Da se cijena prodaje grobnih mjesta za sada ne mijenja, ukoliko bude veća potražnja za kupnjom grobnih mjesta od strane osoba koja nemaju prebivalište na području Općine Bogdanovci, možemo sazvati vijeće i mijenjati odluku i cijene. Prijedlog je usvojen sa 8 glasova ZA i jednim SUZDRŽANIM.


Točka 5.
Gosp. Ruskaj pojašnjava kako sukladno napucima državne revizije moramo izrađivati i usvojiti izvješća o učinkovitosti upravljanja i raspolaganja nogometnim igralištima u vlasništvu Općine Bogdanovci. Ovo izvješće koje je pred Vam odnosi se za period od 2022.-2024. godine. U dokumentu se nalaze podaci koju su iz općinskih izvora, kao npr. uložena financijska sredstva, podaci o vlasništvu, katastarskoj čestici, također su uneseni statistički podaci koje smo dobili od nogometnih klubova, fotodokumentacija i sl. Bitno je napomenuti kako smo sve preporuke revizije uvažili i navedeni dokument uskladili sa preporukama.
Gosp. Ruskaj također navodi kako smo navedeni dokument izradili u suradnji sa MENTOR SAVJETOVANJEM iz Vukovara. 
Predsjednica vijeća daje ovu točku na raspravu, te s obzirom da iste nije bilo, točka se daje na glasanje. 
Zaključak o usvajanju učinkovitosti upravljanja i raspolaganja nogometnim igralištima za razdoblje od 2022.-2024. godine usvojen je JEDNOGLASNO.


Točka 6.
Program poticaja razvoja poduzetništva na području Općine Bogdanovci imali smo i prošle godine, međutim na javni poziv javio se samo jedan obrtnik jer je uvjet bio da Korisnici potpore mogu biti poduzetnici sa sjedištem u Općini Bogdanovci, a koji se sukladno Zakonu o poticanju razvoja malog gospodarstva („Narodne novine" br. 29/02, 63/07, 53/12, 56/13 i 121/16) svrstavaju u mikro i male subjekte malog gospodarstva i koji imaju najmanje jednog zaposlenog na neodređeno vrijeme, uključujući vlasnika ili se za najmanje jednu osobu uplaćuju doprinosi za mirovinsko i zdravstveno osiguranje. Nedavno smo imali sastanak odbora za gospodarstvo i poljoprivredu na kojem je donesen prijedlog da potporu mogu ostvariti i obrtnici s područja Općine Bogdanovci koji uz posao imaju otvoren obrt, tako smo i naveli u prijedlogu Programa. Sve ostalo ostaje isto kao u prethodnom Programu, planirana sredstva za 2026. godinu su u iznosu od 10.000,00 EUR, a maksimalan iznos potpore po jednom korisniku iznosi 1.000,00 EUR. 
Načelnik pojašnjava kako je namjera, ukoliko se usvoji Program, napraviti sada najavu da će se Javni poziv raspisati u listopadu, tako da poduzetnici i obrtnici budu spremni.
Predsjednica vijeća daje ovu točku na raspravu, s obzirom da iste nije bilo, daje Program poticaja razvoja poduzetništva na području Općine Bogdanovci na glasanje, te se Program usvaja JEDNOGLASNO.


Točka 7.
Gosp. Ruskaj navodi kako se i o Programu potpora u poljoprivredi na području Općine Bogdanovci raspravljalo na odboru za gospodarstvo i poljoprivredu, te su dodane još neke mjere u odnosu na Program iz 2025. godine. Navodi kako smo Program poslali na suglasnost u Ministarstvo poljoprivrede, imali su neke sugestije da čl. 2 uskladimo sa EU uredbama, što smo ispravili i ponovo poslali na suglasnost, koju smo nakon toga i dobili.
Također, ukoliko usvojimo navedeni program, opet ga moramo poslati na suglasnost Ministarstvu poljoprivrede, te ga objaviti u registru malih potpora.
Na prijedlog odbora za gospodarstvo i poljoprivredu u Program smo uvrstili nove mjere i to: 
· Potpora za uzgoj muznih krava – da potpomognemo mljekare kojih je jako malo ostalo, te
· Potpora za uzgoj rasplodnih krmača – ovu mjeru nismo imali prošle godine jer je bila prisutna afrička svinjska kuga na području naše županije.
Korisnik se može javiti na više mjera, međutim maksimalan iznos potpore po korisniku je 1.000,00 EUR.
Predsjednica vijeća daje ovu točku na raspravu.
Gosp. Morhan daje prijedlog da se izbaci riječ „primarna“ poljoprivredna djelatnost iz mjere 7, jer to onda znači da se osobe koje su zaposlene, a uz to obavljaju i poljoprivrednu djelatnosti ne mogu javiti na ovaj javni poziv.
Također postavlja upit što ako se javi više poljoprivrednika nešto što je u proračunu novaca, kako će se rangirati ili odlučiti tko že dobiti sredstva? Načelnik odgovara kako će se zahtjevi slati isključivo poštom preporučeno, te će ih se rangirati po redoslijedu zaprimanja dok se ne potroše sva sredstva. 
Nakon rasprave predsjednica vijeća daje prijedlog Programa potpora poljoprivredi na području Općine Bogdanovci sa primjedbom gosp. Morhana na glasanje, te se isti usvaja JEDNOGLASNO. 


Točka 8.
Gosp. Međeši pojašnjava kako je Plan djelovanja civilne zaštite u Općini Bogdanovci planski dokument i predstavlja glavni operativni dokument stožera civilne zaštite, izrađen je na temelju Revizije Procjene rizika od velikih nesreća za područje Općine Bogdanovci, a donosi ga načelnik općine. Svake godine navedeni dokument ažuriramo. Ukratko je pojasnio ciljeve donošenja ovog dokumenta, njegovu svrhu i namjenu, tko su sudionici i operativne snage sustava civilne zaštite i sl. 
Predsjednica vijeća daje na raspravu ovu točku, s obzirom da rasprave nije bilo, istu daje na glasanje. 
Odluka o usvajanju Plana djelovanja civilne zaštite Općine Bogdanovci usvojena je JEDNOGLASNO.


Točka 9.
Obveza izrade procjene rizika od velikih nesreća proizlazi iz odredbi članka 17. Zakona o sustavu civilne zaštite (NN 82/15, 118/18, 31/20, 20/21, 114/22.), a izrađuje se sukladno Smjernicama za izradu procjena rizika od velikih nesreća koje donose izvršna tijela jedinica područne (regionalne) samouprave. 
Jedinice lokalne i područne (regionalne) samouprave, sukladno čl. 8. st. 2. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave (NN 65/16), imaju obvezu usklađenja Procjene rizika od velikih nesreća najmanje jednom u tri godine, stoga je Općina Bogdanovci pristupila izradi revizije Procjene rizika od velikih nesreća za područje svoje Općine pojašnjava gosp. Međeši.


 
Predsjednica vijeća navodi kako je dokument prilično velik, nada se da su svi isti pročitali, te isti daje na raspravu. S obzirom da nije bilo rasprave, predsjednica vijeća daje Odluku o usvajanju Procjene rizika od velikih nesreća Općine Bogdanovci na glasanje, te je ista usvojena JEDNOGLASNO.  

Točka 10.
Gosp. Ruskaj pojašnjava kako je Općina zaprimila zamolbu za kupoprodaju nekretnine u ulici Matije Gupca 42, u Petrovcima. Navodi kako smo nakon zaprimljene zamolbe zatražili izradu procjembenog elaborata, kojeg smo danas i dobili, a procijenjena vrijednost nekretnine iznosi 14.900,00 EUR. 
Predsjednica vijeća daje na raspravu ovu točku, s obzirom da rasprave nije bilo, istu daje na glasanje. 
Odluka o pokretanju postupka za kupoprodaju nekretnina s početnom cijenom od 14.900,00 EUR usvojena je JEDNOGLASNO

Točka 11.
Odluka o izmjeni i dopuni Odluke o raspoređivanju sredstava Proračuna Općine Bogdanovci za redovito godišnje financiranje političkih stranaka i nezavisnih vijećnika zastupljenih u Općinskom vijeću Općine Bogdanovci za 2026. godinu donosi se iz razloga jer su se nezavisni vijećnici Anđelka Vojtkiv, Zvonko Kostelnik i Miroslav Kisilj odrekli navedene naknade. Mijenja se samo članak 5. u kojem se navade godišnji iznosi financiranja. 
Predsjednica vijeća daje na raspravu ovu točku, s obzirom da rasprave nije bilo, istu daje na glasanje. 
Odluka o izmjeni i dopuni Odluke o raspoređivanju sredstava Proračuna Općine Bogdanovci za redovito godišnje financiranje političkih stranaka i nezavisnih vijećnika zastupljenih u Općinskom vijeću Općine Bogdanovci za 2026. godinu usvojena je JEDNOGLASNO.


Točka 12.
RAZLIČITO

IZVJEŠĆE NAČELNIKA:
Od posljednje sjednice Općinskog vijeća od 23. veljače 2026. godine realiziran je niz aktivnosti i projekata važnih za razvoj naše općine te kvalitetu života svih mještana.
Zajednički smo, u suradnji s Vukovar, obilježili 35. obljetnicu postrojavanja nenaoružanih odreda i Dan branitelja Vukovara. Nakon donesene odluke Općinskog vijeća objavljen je javni poziv za sufinanciranje komunalnih priključaka i fotonaponskih elektrana za postojeće obiteljske kuće tijekom tekuće godine.
Prijavili smo projekt prekogranične suradnje između Općina Bogdanovci i Regionalne razvojne agencije Srem s ciljem unapređenja Doma kulture Petrovci, ukupne vrijednosti 58.120,00 eura. Također je prijavljen projekt putem LAG-a Srijem za modernizaciju infrastrukture NK Croatia Bogdanovci u vrijednosti od 101.949,29 eura.
Nastavlja se provedba projekta „Mali svijet, velikih mogućnosti“ kroz koji djeca s područja općine imaju mogućnost besplatno pohađati školu nogometa, školu tambure, učenje engleskog jezika i program „Šokačka škrinjica“.
Putem javnog natječaja dodijeljena su sredstva udrugama s područja općine u ukupnom iznosu od 111.550,00 eura. Uz to, prijavljen je projekt izgradnje javnog parkirališta u Bogdanovcima na Program održivog razvoja lokalne zajednice Ministarstva regionalnog razvoja i fondova Europske unije, ukupne vrijednosti 57.348,86 eura.
Na natječaj Hrvatske lutrije prijavljen je projekt opremanja javnog prostora modernim vanjskim fitness i street workout spravama, vrijednosti 15.712,50 eura. U suradnji s Vijećem rusinske nacionalne manjine prijavljen je i projekt izgradnje nogostupa u Petrovcima, ukupne vrijednosti 56.032,75 eura.
Sukladno javnom pozivu isplaćene su uskrsnice za 259 umirovljenika u ukupnom iznosu od 11.550,00 eura, a podijeljeni su i uskrsni paketići za svu djecu s područja općine.
Prijavljen je projekt uređenja i opremanja vanjskog prostora dječjeg vrtića u Bogdanovcima na javni poziv Ministarstva demografije i useljeništva, ukupne vrijednosti 40.389,76 eura. Također je prijavljen projekt „Veliki odmor u prirodi“ za izgradnju novog dječjeg igrališta u Bogdanovcima u sklopu područne škole, vrijednosti 61.742,50 eura.
Održan je radni sastanak s državnim tajnikom Ministarstva prostornog uređenja, graditeljstva i državne imovine, gospodinom Dario Tišov, na kojem su definirane smjernice budućeg rada usmjerene prema stambenom zbrinjavanju mladih obitelji te jačanju međuresorne suradnje radi uspješne realizacije planiranih ciljeva.
Komunalni redar obišao je sva kućanstva na području općine te proveo evidenciju pasa. Evidentirano je ukupno 306 pasa, od kojih 36 nije bilo čipirano. Nakon provedenog nadzora zaprimljeno je 30 zahtjeva za čipiranje i cijepljenje pasa, a troškove će sukladno odluci Općinskog vijeća financirati Općina.
U suradnji s Ministarstvom prostornog uređenja, graditeljstva i državne imovine izrađena je anketa o interesu za stambeno zbrinjavanje mladih i mladih obitelji, a očekuju se pozitivni rezultati koji bi omogućili prve korake prema izgradnji stambenih jedinica.
U Svinjarevcima je održana manifestacija „Proljetni fiš – okusi tradicije“, koju su na Veliki petak zajednički organizirali ŠRU Čikov Svinjarevci i Udruga žena Svinjarevci. Događaj je financiran sredstvima Europske unije i Republike Hrvatske kroz Program za ribarstvo i akvakulturu 2021. – 2027.
U dogovoru s Odborom za poljoprivredu i gospodarstvo započelo je održavanje poljskih puteva na području općine kako bi se osigurala što bolja prohodnost i pristup poljoprivrednim površinama.
Posebno ističemo kako je odobren projekt rekonstrukcije društvenog doma Sokolana Petrovci u vrijednosti od 500.607,75 eura. Preostali dio sredstava financirat će Općina Bogdanovci iz vlastitog proračuna, uz plan da se dio potrebnih sredstava zatraži i putem Ministarstva regionalnog razvoja i fondova Europske unije, kao što je to bilo moguće i u prethodnim projektima.


Nakon iscrpnog izvješća, gosp. Barun također navodi problematiku dječjih vrtića, naime kontaktirala nas je ravnateljica i nekoliko roditelja, vezano za prebacivanje djece koja su napunila 3 godine i koja se tada trebaju prebaciti u dječje vrtiće Bogdanovci i Petrovci dok se ne popuni kapacitet istih. Roditelji negoduju, a ravnateljica jednostavno nema kapaciteta u dječjim vrtićima u Vukovaru, a recimo u vrtiću u Petrovcima i Bogdanovcima ima mjesta. 
Zajednički stav Općine Bogdanovci i Dječjeg vrtića Vukovar 1 je taj da se popunjavaju kapaciteti u Bogdanovcima i Petrovcima, te se tek tada djeca s područja Općine Bogdanovci, izuzet naselja Svinjarevci, mogu upisati u dječje vrtiće u Vukovaru i to se odnosi na djecu koju su napunila 3 godine. 

Gosp. Međeši poziva sve nazočne na Noć knjige u Petrovcima, 23. travnja 2026 godine. 

Gosp. Kisilj postavlja upit dokle se stiglo s radovima na postavljanju pumpe na bunaru u Petrovcima? Načelnik odgovara da smo poslali zahtjev HEP-u, za priključenje, te još uvijek nismo dobili odgovor.

Gosp. Marić moli pisano pojašnjenje vezano za dopis koji su dobili klubovi s područja Općine Bogdanovci, a koji se odnosi na korištenje nogometnih igrališta za slijetanje helihoptera u hitnim slučajevima. Navodi kako u dopisu nije točno definirano da li će vozila ulaziti na ravnjak ili samo izvan njega, a to je vrlo bitno da se znamo organizirati i uputiti savezu dopis kako bi i oni bili upoznati s navedenim, a ne da se u pola utakmice dogodi takva intervencija, a savez nije upoznat s ničim.  Gosp. Barun odgovara kako vozila hitne, vatrogasaca i sl. neće ulaziti na teren/travnjak, već će biti raspoređena u neposrednoj blizini kako bi se osigurala brza i učinkovita intervencija. Teren će služiti samo za slijetanje helihoptera. 

Gđa. Savić Bajac postavlja upit načelniku vezano za parcelu na kojoj se planira graditi stambena zgrada u sklopu projekta Ministarstva prostornog uređenja, graditeljstva i državne imovine, a vezano za stambeno zbrinjavanje mladih i mladih obitelji, da li će se ista parcelizirati, jer se na njoj nalazi kuća u kojoj živi gđa. Ringsmut, a koja je od APN-a dobila pravo korištenja nekretnine. Načelnik odgovara da će se navedena čestica parcelizirati, baš iz tog razloga. 

Gđa. Vojtkiv govori kako je od više mještana dobila upit vezano za problem pješačkog prijelaza kod škole, te moli načelnika da možda zatraži od ŽUC-a ili policije, postavljanje semafora na paljenje ili drugo adekvatno rješavanje problema, na što načelnik odgovara kako je prije mjesec dana imao sastanak u ŽUC-u, te smo dobili informaciju da se na županijsku cestu ne mogu postaviti ležeći policajci, a što se tiče semafora na paljenje isti su dok su još bile kune koštali preko 200.000,00 kn, tako da su to ogromne investicije. Također navodi kako smo se početkom godine prijavili na natječaj za postavljanje radara na opasnim mjestima na području naše općine, te još uvijek čekamo rezultate. 

Gđa. Ivan postavlja upit vezano za problematiku ruševne kuće u vlasništvu tvrtke Boso, da li je istekao rok u kojem je navedena tvrtka trebala srušiti sporni objekt, ukoliko je, da se nešto po tom pitanju poduzme, jer kuća se urušava i stvara veliku opasnost. 

Završeno u 21,05 sati.

Zapisničar						Predsjednica općinskog vijeća
Maja Župan						Jelena Vinaj, mag.oec.

